La Universitat Popular de Gandia inicia el 17 de gener les inscripcions per a l'últim quadrimestre del curs 2021-2022
13 gener 2022

## La Universitat Popular de Gandia inicia el 17 de gener les inscripcions per a l'últim quadrimestre del curs 2021-202213 gener 2022Última actualització: 13 gener 2022

![](../gestion/img/e10377d88bc9b19718f648563cfd547682b9f01de729d194ceb8cadd5fd1c3f5.jpg)  
  

Aquest matí el regidor de la UPG, **Nahuel González**, i el director de la universitat, **Lluís Romero**, han presentat els nou cursos i tallers de la Universitat Popular de Gandia (UPG) per a l’últim quadrimestre del 2021-2022.

La inscripció es podrà realitzar des del dilluns 17 al 27 de gener i el dia 28 es realitzarà el sorteig per conéixer les persones que, finalment, seran inscrites. Poden matricular-se de manera presencial a les mateixes oficines de la UPG o a través de la web upg.gandia.org. Actualment, hi ha 500 persones matriculades i s’ofereixen 500 places més, sense tindre en compte les visites guiades.

“_La nostra Universitat Popular és una ferramenta pedagògica per a la ciutat de Gandia, que necessita salut emocional, cursos, tallers, aprenentatge i cultura per a millorar la seua vida_”, ha destacat González.

Es presenten uns 30 cursos, tallers i visites que mantenen l’estructura dels últims anys. Com a novetat, enguany hi ha una nova línia de visites que recordaran de manera oral la història de diferents espais de Gandia. I, a banda dels cursos de ceràmica, treballs manuals i patchwork, se sumarà un curs de macramé i cuina, on es recuperaran belles tradicions com la coqueria i la panaderia tradicional.

Una altra de les novetats, és el nou curs en el Grau de Gandia de gestió telemàtica i de pèrdua de telefonia mòbil “_perquè no es produïsca eixa bretxa en la gent, sobretot en la més gran_”, ha assenyalat el director de la UPG. També González ha valorat positivament aquest curs: “_És important aquesta novetat del curs en competències digitals especificant en el que són els mòbils i crec que serà un èxit per a la gent que més ho necessita_”.

Per últim, el regidor de la universitat ha afirmat que “_la demanda és molt gran i demostra l’èxit de la universitat popular i també que hem de tindre com a objectiu créixer més respecte al que fa a infraestructures_”.

Per la seua part, Romero ha fet una crida a la societat: “_Si algun professor de valencià no té faena que per favor es pose en contacte en la Universitat Popular perquè no en trobem i està augmentant la demanda de cursos perquè cada vegada més es posa com a requisit en totes les proves i està augmentant l’autoestima per la llengua al nostre país_”.

[Twittear](https://twitter.com/share)